
Győr város ipari parki területrészletének hidrológiai modellezése Storm and Sanitary Analysis programmal

Dolgozatom témája Győr város ipari parki területrészletének és csapadékvíz-elvezető hálózatának hidrológiai modellezése. A modellezést az Autodesk cég Storm and Sanitary Analysis nevű programjával végeztem, mely alkalmas több hidrológiai metódus kezelésére is.
Munkám során a hálózat tervezőjének köszönhetően rendelkezésemre álló adatok alapján elkészítettem a terület komplex modelljét, mely tartalmazza mind a vízgyűjtő területeket adataikkal, mind a jelenlegi csapadékvíz-elvezető hálózatot. A területen található egy szikkasztó-tározó tó, mely a dolgozatomban vizsgált vízgyűjtőkre hullott csapadékot gyűjti össze a vízelvezető hálózaton keresztül.
Dolgozatomban részletesen ismertetem a különböző bemeneti paramétereket, azok kiválasztásának mikéntjét. A sikeres modellezéshez és a pontos eredményekhez szükséges volt a rendszer kalibrációja, melyet saját mért adatok alapján igyekeztem elvégezni. Írásomban kitérek a kalibráció folyamatára, ismertetem annak pontosságát.
A dolgozat eredménye a modell kalibrálása saját mért adatok alapján, majd a rendszer hidrológiai és hidraulikai viselkedésének vizsgálata az EPA SWMM módszerrel. További célom, hogy a modellt felkészítsem a későbbi bővíthetőségre.



